Video: Vyfjarige ry rond in 'n Land Cruiser | Maroela Media
'n Video word wyd op sosiale media gedeel van 'n vyfjarige wat met 'n Land Cruiser rondry.
Die video is glo in Multan, Pakistan se sewende grootste stad, verfilm waar die seuntjie agter die stuurwiel van 'n swart Toyota Land Cruiser V8 staan.
Polisiebeamptes in Pakistan het dadelik reageer om die seuntjie se ouers te identifiseer.
Volgens Dunya News is die kind in die video vyf jaar oud.
In die kort video staan hy agter die stuurwiel van die sportnutsvoertuig terwyl hy in een van die stad se besigste paaie, Bosanweg, ry. Geen volwassenes is in die motor sigbaar saam met hom nie.
Die minderjarige bestuurder is nie by enige van die polisie se patrolliepunte voorgekeer nie. Dit wil ook voorkom of geen polisiebeamptes of verkeerspolisiebeamptes hom opgemerk het nie.
Die beeldmateriaal het kykers geskok en werp weer die kollig op minderjariges wat bestuur. Verskeie persone het in die kommentaargedeelte die ouers veroordeel en gesê hulle plaas hom en ander om hom in gevaar.
"Dis regtig mal. Dis meer as net onverantwoordelik. Hierdie familie is nie besorg oor hul eie kind of diegene om hom nie," het een Twitter-gebruiker gesê. "Ek kry angs net om hierna te kyk," het 'n ander gesê.
'n Senior verkeersbeampte het aan Samaa TV gesê beamptes is opdrag gegee om die ouers van die kind te soek. Hulle sal vervolg word omdat hulle die kind en ander se lewens in gevaar gestel het, het hoof- verkeersbeampte Zafar Buzdar gesê.
Ek wonder hoe het hy die versneller- en rempedaal bygekom…
Dis baie gevaarlik, maar díe laaitie doen jollie goed!!!
Dis die nuwe normaal want dis lekker en interessant. Was nie altyd vir ons lekker om met die fiets te ry om te gaan brood koop nie.
Hy bestuur nogal mooi reguit ook, baie meer as wat mense van sommige volwasse bestuurders op ons paaie kan sê – ek wonder net hoe die voertuig gestop is.